**ΔΕΛΤΙΟ ΤΥΠΟΥ**

**Με τη δράση «TeenSkills», η Τράπεζα Πειραιώς στηρίζει μαθητές και μαθήτριες σε δυσπρόσιτες περιοχές**

Η Τράπεζα Πειραιώς, στο πλαίσιο του προγράμματος EQUALL για μια κοινωνία ισότιμων ανθρώπων, αναπτύσσει σε συνεργασία με το The Tipping Point τη δράση «TeenSkills» που απευθύνεται σε μαθητές και μαθήτριες που διαμένουν σε δυσπρόσιτες περιοχές της χώρας. Η δράση στοχεύει στην ενίσχυση των νέων σε δυσπρόσιτες περιοχές, μέσα από την καλλιέργεια οριζόντιων και ψηφιακών δεξιοτήτων και τη σύνδεσή τους με επαγγελματίες διαφορετικών ειδικοτήτων και επαγγελμάτων, συμβάλλοντας έτσι στη δημιουργία ενημερωμένων και ενσυνείδητων νέων, σε ό,τι αφορά τις ακαδημαϊκές επιλογές και τη μελλοντική τους επαγγελματική σταδιοδρομία.

Η δράση «TeenSkills», που υλοποιείται με την αμέριστη υποστήριξη και ενεργό συμμετοχή της εκπαιδευτικής κοινότητας, περιλαμβάνει δραστηριότητες βιωματικής μάθησης και εξοικείωση με ψηφιακά εργαλεία, παράλληλα με live ομαδικές συνεδρίες με επαγγελματίες από όλο τον κόσμο για τη σφαιρική ενημέρωση των μαθητών και των μαθητριών σχετικά με τις επαγγελματικές προοπτικές και εναλλακτικές που υπάρχουν. Τέλος, οι συμμετέχοντες και οι συμμετέχουσες καλούνται να εφαρμόσουν στην πράξη τις γνώσεις που απέκτησαν μέσω της παρουσίασης μιας ιδέας για την αναβάθμιση της τοπικής τους κοινότητας, ανακαλύπτοντας με αυτόν τον τρόπο τις επιπρόσθετες ευκαιρίες που προσφέρει ο τόπος τους.

Η δράση πραγματοποιείται για το εκπαιδευτικό έτος 2023-2024 πιλοτικά σε τέσσερα Γυμνάσια σε ακριτικές και δυσπρόσιτες περιοχές και συγκεκριμένα στους Προμάχους (Ν. Πέλλας), στο Τζερμιάδο (Ν. Λασιθίου), στον Πρίνο Θάσου (Ν. Καβάλας) και στους Φούρνους Κορσεών (Ν. Σάμου), με τη συμμετοχή μαθητών και μαθητριών κυρίως της Γ’ Γυμνασίου και τη συνεργασία τεσσάρων τουλάχιστον εκπαιδευτικών.

Αξίζει να σημειωθεί ότι το 2023 έχει ανακηρυχτεί ως Ευρωπαϊκό Έτος Δεξιοτήτων, αναδεικνύοντας τη σημασία της ενδυνάμωσης κυρίως της νέας γενιάς μέσα από τη γνώση και την απόκτηση σύγχρονων δεξιοτήτων που θα συμβάλλουν στη βιώσιμη κοινωνική, οικονομική εξέλιξη και ανάπτυξη της Ευρώπης. Στο πλαίσιο αυτό, η Τράπεζα Πειραιώς διευρύνει συνεχώς τις πολύπλευρες δράσεις της που, μέσα από το πρόγραμμα EQUALL, έχουν, μεταξύ άλλων, ως στόχο να συμβάλλουν στην άμβλυνση των κοινωνικών ανισοτήτων και στην ισότιμη πρόσβαση των νέων στην εκπαίδευση και τις ευκαιρίες για προσωπική και επαγγελματική ανάπτυξη.

Η δράση «TeenSkills» εναρμονίζεται με τους στόχους των Ηνωμένων Εθνών για βιώσιμη ανάπτυξη, θέτοντας στο επίκεντρο τον στόχο για ποιοτική εκπαίδευση ως καταλυτικό παράγοντα για τη βελτίωση

της ανθρώπινης ζωής και βιώσιμης ανάπτυξης, καθώς και την εξάλειψη των κοινωνικών ανισοτήτων. Πιο συγκεκριμένα, η δράση συμβαδίζει με τον στόχο για ουσιαστική αύξηση του αριθμού ατόμων τα

οποία έχουν τις κατάλληλες δεξιότητες, για απασχόληση, αξιοπρεπή εργασία και επιχειρηματικότητα, αλλά και με τη δέσμευση της Ευρωπαϊκής Ένωσης για μεγαλύτερη ενίσχυση των ψηφιακών δεξιοτήτων των κατοίκων κρατών-μελών της, με σκοπό να συμβάλει στη δημιουργία ίσων ευκαιριών με δυνατότητα και προοπτική για όλους.

**Αθήνα, 9 Νοεμβρίου 2023**